送范侍郎歸許昌一首
作者：彭汝礪
朝代：宋

paragraphs: 鳳鳥蹌蹌，其羽儀儀。
其集伊何，梧桐之枝。
鴻飛冥冥，其翼差差。
其止伊何，清泠之池。
朝廷於公，夫豈不知。
國有大疑，爰度爰咨。
公雖家居，如在廟堂。
國之大經，論討靡忘。
徐徐公車，在汴之郊。
薄言追之，以永今朝。
汎汎公舟，在河之陰。
薄言維之，以慰我心。
公賜我言，我斯藏之。
何以報之，羔羊素絲，秉德不遺。
公飲我酒，我斯酬之。
何以祝之，秀髮龐眉，受福無期。